AHย้ำปี’53 กำไร241ล. ปันผลชัวร์
&nbsp;
10 ส.ค. 2554

โพสต์ทูเดย์ — AH การันตีปีนี้กลับมามีกำไร 241 ล้านบาท ใกล้ปี 2551 แจกเงินปันผลได้หลังเว้นวรรค 1 ปี แจงไตรมาส 4 ขาดทุนจากอุบัติเหตุ
นายซู ชวน เย็บ ประธานกรรมการและประธานเจ้าหน้าที่บริหาร บริษัท อาปิโก ไฮเทค (AH) ผู้ออกแบบผลิตและติดตั้งอุปกรณ์จับยึดเพื่อการประกอบรถยนต์ เปิดเผยว่า ปีนี้บริษัทจะสามารถกลับมามีกำไรสุทธิในระดับที่ใกล้เคียงกับปี 2551 ที่ทำได้ 241 ล้านบาท และกลับมาจ่ายเงินปันผลให้แก่ผู้ถือหุ้นได้ หลังจากเว้นจ่ายปันผลไป 1 ปี เพราะปี 2552 มีผลขาดทุนถึง 108 ล้านบาท 
ทั้งนี้ ผลการดำเนินงานปีก่อนโดยเฉพาะในช่วงไตรมาส 4 แม้ภาพรวมกิจการของบริษัทดีขึ้นแล้ว แต่ต้องมาเจอการตั้งสำรองเงินทั้งหมด 80 ล้านบาท แบ่งเป็น 60 ล้านบาท มาจากขาดทุนจากสต๊อกสินค้าคงคลังของบริษัทที่ซื้อมา และอีก 20 ล้านบาท มาจากหนี้ที่บริษัทไม่สามารถเรียกเก็บจากลูกค้าได้
“ปีนี้คาดว่ารายได้จะกลับมาอยู่ในระดับ 9,500 ล้านบาท เหมือนปี 2551 และไตรมาสแรกนี้ก็จะมีรายได้ดีกว่าไตรมาส 4 ปี 2552 ที่ทำรายได้กว่า 2,400 ล้านบาท จากแนวโน้มเศรษฐกิจที่กลับมาฟื้นตัวชัดเจน และเดือน ม.ค. เดือนเดียวมียอดผลิตรถยนต์แล้ว 5 หมื่นคัน ซึ่งสูงกว่าระดับปี 2551 เสียอีกที่ผลิตได้เพียง 4.84.9 หมื่นคัน” นายซู ชวน เย็บ กล่าว
อย่างไรก็ตาม ปีนี้บริษัทไม่มีแผนการลงทุนใหม่ แต่จะลงทุนต่อเนื่องจากปี 2552 ถึงปี 2553 ที่ใช้งบลงทุน 2,000 ล้านบาท เพื่อสร้างโรงงานรับการผลิตตามคำสั่งซื้อในอนาคต
สำหรับปัญหาการเมืองที่อาจจะเกิดขึ้น บริษัทก็มีความกังวลซึ่งไม่อยากให้เกิดทั้งการประท้วงหรือการชุมนุมทางการเมืองใดๆ และหากมีการชุมนุมก็ไม่อยากให้เกิดความรุนแรง เพราะอยากให้ภาคธุรกิจดำเนินการต่อไปตามการฟื้นตัวของเศรษฐกิจ